
Uznesenie Okresný súd Poprad vo veci starostlivosti o mal. deti: A. B., nar. X.X.XXXX, C. B., nar. XX.X.XXXX a D. B., nar. XX.XX.XXXX, bytom ako navrhovateľka, dieťa rodičov: matka D. B., nar. XX.X.XXXX, bytom E. F., G. XXX a otec H. B., nar. X.XX.XXXX, bytom I. E., v konaní na návrh J. B., nar. XX.X.XXXX, bytom G. XXX, E. F., o nariadenie neodkladného opatrenia vo veci zverenia do náhradnej osobnej starostlivosti, takto rozhodol: Vydáva toto neodkladné opatrenie: I. Súd zveruje mal. deti: A. B., nar. X.X.XXXX, C. B., nar. XX.X.XXXX a D. B., nar. XX.XX.XXXX, do náhradnej osobnej starostlivosti J. B., nar. XX.X.XXXX, bytom G. XXX, E. F.. II. Menovaná má právo mal. deti zastupovať v bežných veciach, vo veciach zdravotnej starostlivosti, je povinná zabezpečovať jeho výchovu. III. Matku z a v ä z u j e prispievať na výživu mal. detí A., C. a D. sumou 30 % zo sumy životného minima na nezaopatrené neplnoleté dieťa, počnúc dňom právoplatnosti uznesenia, ktoré výživné je p o v i n n á platiť vždy do 15.-ho dňa v mesiaci na účet Úradu práce, soc. vecí a rodiny Poprad. IV. Otca z a v ä z u j e prispievať na výživu mal. detí Fabricia, Jasmíny a Sáry sumou 30 % zo sumy životného minima na nezaopatrené neplnoleté dieťa, počnúc dňom právoplatnosti uznesenia, ktoré výživné je p o v i n n ý platiť vždy do 15.-ho dňa v mesiaci na účet Úradu práce, soc. vecí a rodiny Poprad. V. Žiaden z účastníkov n e m á nárok na náhradu trov konania. odôvodnenie: 1. Tunajšiemu súdu bol doručený návrh na nariadenie neodkladného opatrenia zo strany navrhovateľky, v ktorom žiadala, aby boli mal. deti C., D. a A. B. neodkladným opatrením zverené do jej náhradnej osobnej starostlivosti. Návrh odôvodnila tým, že je starou matkou mal. detí a s maloletými deťmi býva v spoločnej domácnosti a uviedla, že od 12.11.2025 je matka mal. detí o vyšetrovacej väzbe. Z tohto dôvodu žiadala o zverenie mal. detí do jej náhradnej osobnej starostlivosti. Uviedla, že je schopná zabezpečiť riadnu starostlivosť o deti, má vhodné bývanie, stabilné prostredie, finančné a osobné podmienky. 2. Zo správy kolízneho opatrovníka vyplýva, že toho času sa o mal. deti starajú starí rodičia, nakoľko matka detí je toho času umiestnená v ústave na výkon trestu odňatia slobody. Rodina žije v jednoizbovom murovanom dome s kuchyňou, kúpeľňou, v dome je zavedená elektrina a voda, domácnosť je
udržiavaná v čistote a poriadku. Stará matka detí je zamestnaná ako upratovačka v obchodnom centre vo D., starý otec je invalidný dôchodca a príležitostne si privyrába. Mal. deti A. a D. navštevujú Základnú školu s materskou školou v obci E. F., mal. C. navštevuj K. L. K. I. B.. Starí rodičia zabezpečujú riadnu starostlivosť o deti. Otec mal. detí H. B. s rodinou nežije, o mal. deti sa nestará. Deti boli zverené do osobnej starostlivosti matky. Z informácie zo strany Obce C., kde má otec trvalé bydlisko, bolo zistené, že otec detí žije v zahraničí a kontakt nie je známy. 3. Rozhodnutie o neodkladnom opatrení je rozhodnutím dočasnej povahy predpokladajúcim aspoň osvedčenie danosti práva alebo osvedčenie ohrozenia tohto práva, ktoré neprejudikuje práva a povinnosti účastníkov, a preto nemôže nahrádzať konečné rozhodnutie vo veci samej a poskytnúť účastníkom definitívnu ochranu. Dôvodom nariadenia neodkladného opatrenia je skutočnosť, že je potrebné, aby dočasne boli upravené pomery účastníkov alebo ak je obava, že by výkon súdneho rozhodnutia bol ohrozený. Pre potrebu dočasnej úpravy účastníkov sa rozumie stav vzťahov účastníkov, ktorý neznesie odklad. Účelom inštitútu neodkladného opatrenia nie je podrobné dokazovanie v predmetnej veci ale len rozhodnutie o dočasnom zverení do starostlivosti osoby, ak okolnosti prípadu odôvodňujú záver, že túto otázku je potrebné akútne riešiť, najmä z dôvodu ohrozenia výchovy dieťaťa, jeho zdravotnej starostlivosti a podobne. 4. Neodkladné opatrenie v zmysle citovaných zákonných ustanovení má predbežnú povahu a je možné ho nariadiť vtedy, ak nie sú dané podmienky pre konečné rozhodnutie vo veci. Neodkladné opatrenie neprejudikuje práva a záujmy účastníkov, svoje opodstatnenie stráca, akonáhle súd poskytne ohrozeným alebo porušeným právam definitívnu ochranu. Jeho účelom je teda len dočasná úprava pomerov účastníkov konania alebo zabezpečenie výkonu súdneho rozhodnutia. 5. Podľa § 367 ods. 1 a 2 Civilného mimosporového poriadku, neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti (1). O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví (2). 6. Podľa § 45 ods. 1 Zákona o rodine ak to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť, sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, a spôsobom svojho života a života osôb, ktoré s ňou žijú v domácnosti, zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 7. Podľa § 45 ods. 2 Zákona o rodine pri zverení maloletého dieťaťa do náhradnej osobnej starostlivosti uprednostní súd predovšetkým príbuzného maloletého dieťaťa, ak spĺňa ustanovené predpoklady. Ak sa má maloleté dieťa zveriť do náhradnej osobnej starostlivosti prarodiča, súrodenca maloletého dieťaťa alebo súrodenca rodiča maloletého dieťaťa, splnenie podmienky trvalého pobytu na území Slovenskej republiky sa nevyžaduje za predpokladu, že prarodič, súrodenec maloletého dieťaťa alebo súrodenec rodiča maloletého dieťaťa má evidovaný trvalý pobyt alebo iný obdobný pobyt na území členského štátu Európskej únie. 8. Podľa § 45 ods. 3 Zákona o rodine v rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. 9. Podľa § 45 ods. 7 Zákona o rodine vyživovacia povinnosť rodičov voči maloletému dieťaťu rozhodnutím súdu podľa odseku 1 nezaniká. 10. Podľa čl. 5 Zákona o rodine záujem mal. dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu mal. dieťaťa sa zohľadňuje najmä úroveň starostlivosti o dieťa, bezpečie dieťaťa ako aj bezpečie a stabilita prostredia, v ktorom sa dieťa zdržiava, ochrana dôstojnosti ako aj duševného, telesného a citového vývinu dieťaťa, okolnosti, ktoré súvisia so zdravotným stavom dieťaťa, ohrozenie vývinu dieťaťa zásahmi do jeho dôstojnosti a zásahmi do duševnej, telesnej a citovej integrity osoby, ktorá je dieťaťu blízkou osobou, podmienky na zachovanie identity dieťaťa a na rozvoj schopností a vlôh dieťaťa, názor dieťaťa a jeho možné
vystavenie konfliktu lojality a následnému pocitu viny, podmienky na vytváranie a rozvoj vzťahových väzieb s obidvoma rodičmi, súrodencami a s inými blízkymi osobami, využitie možných prostriedkov na zachovanie rodinného prostredia dieťaťa ak sa zvažuje zásah do rodičovských práv a povinností. 11. Podľa § 62 ods. 3 zákona o rodine, každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. 12. Podľa čl. 3 ods. 1 Dohovoru o právach dieťaťa záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 13. Pre posúdenie splnenia zákonných predpokladov nariadenia neodkladného opatrenia o zverenie dieťaťa do náhradnej osobnej starostlivosti navrhovateľky skúmal súd dôvody podania samotného návrhu. Z predmetného návrhu vyplýva, že rodičia mal. detí nie sú schopní zabezpečiť im riadnu starostlivosť, matka je toho času vo vyšetrovacej väzbe a otec sa o deti nezaujíma, nekontaktuje ich a toho času sa zdržiava na neznámom mieste. Navrhovateľka je starou matkou maloletých detí. Z predloženého návrhu, ako aj predložených listinných dôkazov vyplýva potreba naliehavej úpravy pomerov a je v záujme mal. detí ich zverenie do starostlivosti navrhovateľky. Keďže v tomto konkrétnom prípade vyplynula potreba vydania neodkladného opatrenia súdom, súd po vyhodnotení tohto stavu v záujme maloletých detí vydal toto neodkladné opatrenie a zveril mal. deti C., D. a A. B. do osobnej starostlivosti navrhovateľky podľa § 367 ods. 1 CMP v nadväznosti na § 45 ods. 1, 2 Zák. o rodine, pričom uprednostnil príbuzného mal. dieťaťa a rozhodol tak, ako je to uvedené vo výrokovej časti tohto uznesenia. Poučenie: Proti tomuto uzneseniu je prípustné odvolanie, ktoré možno podať do 15 dní od doručenia uznesenia v 3 vyhotoveniach prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak povinnosť uvedená vo výrokovej časti tohto rozsudku nebude plnená dobrovoľne, môže oprávnený podať návrh na výkon exekúcie podľa osobitného zákona (Exekučný poriadok). Ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, môže oprávnený podať návrh na nariadenie výkonu rozhodnutia. Uznesenie je vykonateľné dňom jeho vyhotovenia.

